《春日偕兄弟侍屏翁游晋原分得外字因集句而成》
宋代·戴炳

既雨晴亦佳，适与赏心会。初日照高林，幽泥化轻壒。

步屧随春照，始觉天宇大。牵怀到空山，逍遥白云外。

青松夹路生，童童状车盖。清川带华薄，阴壑生虚籁。

性达形迹忘，傲然脱冠带。薄暮方来归，月光摇浅濑。

作者简介：宋台州黄岩人，字景明，号东野。戴复古从孙。宁宗嘉定十三年进士。理宗嘉熙间授赣州法曹参军。少工吟咏。有《东野农歌集》。